<classify> WAGONJWA wa saratani katika Hospitali ya Taifa ya MuhimbiliMNH jijini Dar es Salaam, wataanza kupatiwa majibu kutoka siku 14 hadi siku tatu baada ya kuchukuliwa vipimo.Hatua hiyo ni baada ya MNH kupokea msaada wa mashine ya Patholojia kutoka kwa wataalamu nchini Marekani yenye gharama ya Sh milioni 308, itasaidia kutunza majibu ya vipimo kwa mfumo wa kisasa yenye ubora zaidi utakaowezesha wataalamu kusoma majibu kupitia kompyuta mahali popote.Akipokea msaada huo, Katibu Mkuu wa Wizara ya Afya, Maendeleo ya Jamii, Jinsia, Wazee na Watoto, Dk Mpoki Ulisubya alisema mashine hiyo ya Sh 308,340,000 itarahisisha wataalamu 18 wa Patholojia walioko nchini kujua njia za kutibu saratani kwa ushirikiano na wataalamu wa nje.Kutakuwa na faida ya uhifadhi wa vipimo kwa kipindi kirefu ili kuondoa upotevu wa vipimo, hivyo majibu ya vipimo yatahifadhiwa kisasa na pia itaongeza ufanisi wa ugunduzi wa magonjwa ya saratani,alisema. Alisema kutawezesha vipimo kuhifadhiwa kwa muda mrefu ili kuondoa upotevu wa vipimo na kuongeza ufanisi katika ugunduzi wa magonjwa ya saratani.Alisema kumekuwa na ongezeko la magonjwa ya saratani nchini kwa takwimu za mwaka 2005 watu 2,005 waligundulika na ugonjwa huo, huku kufikia mwaka jana wagonjwa walifikia 43,600. Mkurugenzi Mtendaji wa MNH, Profesa Lawrence Museru alisema mashine hiyo itapunguza msongamano wa wagonjwa wanaosubiri majibu ya vipimo na kuwawezesha matibabu kuanza kwa wakati.Akielezea umuhimu zaidi wa mashine hiyo, Mkuu wa Kitengo cha Mawasiliano cha MNH, Aminiel Eligaesha alisema majibu ya mgonjwa yataweza kusomwa popote duniani ikiwa ni pamoja na kujadiliana na wataalamu na kupata ushauri kwa wenye utaalamu zaidi duniani jambo ambalo awali ilikuwa ngumu. Alisema katika kurahisisha utoaji majibu kwa wagonjwa, daktari hatakiwi kufanya uchambuzi akiwa maabara bali ofisini kwani kila kitu kinafanyika kwa kutumia mtandao na siyo kidigitali ilivyokuwa awali.  <topic>: KITAIFA 